ΑΡΙΘΜΟΣ 4

**ΑΝΩΤΑΤΟ ΣΥΜΒΟΥΛΙΟ ΕΠΙΛΟΓΗΣ ΠΡΟΣΩΠΙΚΟΥ**

**ΕΛΑΣΣΩΝ ΟΛΟΜΕΛΕΙΑ**

Συγκροτήθηκε από τα μέλη του ΑΣΕΠ Διονύσιο Λασκαράτο, Προεδρεύοντα, Αντιπρόεδρο, Ηλία Νικολόπουλο Αντιπρόεδρο, Αθανάσιο Παπαϊωάννου Αντιπρόεδρο, τους Προέδρους των Τμημάτων, Χαρίλαο Κλουκίνα, Δημητρούλα Μαυρομμάτη, Στέλλα Μαργέλλου και τη Σύμβουλο Μαρία Θεοδωράκη–Ρεντούμη, κωλυομένου του Προέδρου του Δ΄ Τμήματος Ηλία Ψώνη.

Συνήλθε σε συνεδρίαση στο κατάστημα του Α.Σ.Ε.Π. στις 7 Μαΐου 2020, κατά την οποία χρέη Γραμματέως εξετέλεσε η Λαμπρινή Φώτη, υπάλληλος του Α.Σ.Ε.Π., με βαθμό Α΄.

Αντικείμενο της συνεδριάσεως ήταν η επίλυση των κάτωθι δύο θεμάτων που απασχόλησαν το Δ΄ Τμήμα του ΑΣΕΠ., **α)** ως προς τη μοριοδότηση των μεταπτυχιακών τίτλων σπουδών των υποψηφίων της υπ’ αριθ. 3ΕΑ/2019 προκήρυξης οι οποίοι έχουν αναγνωριστεί από το Συμβούλιο Αναγνώρισης Επαγγελματικών Προσόντων (ΣΑΕΠ), και **β)** ως προς τη μοριοδότηση του μεταπτυχιακού τίτλου σπουδών που είναι ταυτόχρονα και μοριοδοτούμενο κριτήριο, λόγω μη εισαγωγής - συμπλήρωσης του αριθμού «1» στο σχετικό πεδίο με τίτλο «Αριθμός Μεταπτυχιακών τίτλων» *στην* ηλεκτρονική αίτηση συμμετοχής τους, σύμφωνα με την υπ΄ αριθμ. 3ΕΑ/2019 Προκήρυξη Α.Σ.Ε.Π. για τη διαδικασία κατάταξης με σειρά προτεραιότητας, κατά κλάδο και ειδικότητα, υποψήφιων εκπαιδευτικών πρωτοβάθμιας και δευτεροβάθμιας Ειδικής Αγωγής και Εκπαίδευσης (ΕΑΕ) κατηγορίας ΠΕ», τα οποία παραπέμφθηκαν στην Ελάσσονα Ολομέλεια με την ……. απόφαση του Δ΄ Τμήματος προς επίλυση, λόγω διαφωνίας των μελών του, σύμφωνα με τα οριζόμενα στις διατάξεις της περιπτώσεως στ΄ της παρ. 3 του άρθρου 17, σε συνδυασμό με την παρ. 4 του άρθρου 23 του Κανονισμού Λειτουργίας του Α.Σ.Ε.Π..

**Α.** Στο σημείο αυτό έλαβε το λόγο ο Πρόεδρος της Ελάσσονος Ολομέλειας που είχε οριστεί Εισηγητής αναφερόμενος στο **πρώτο ζήτημα** που ανέκυψε στο Τμήμα μετά την υποβολή των ενστάσεων των υποψηφίων εκπαιδευτικών 1) ….., 2) …… και 3) ……. και το αίτημα αυτών για τη μοριοδότηση των μεταπτυχιακών τους τίτλων, οι οποίοι έχουν αναγνωριστεί από το Συμβούλιο Αναγνώρισης Επαγγελματικών Προσόντων (ΣΑΕΠ) και εισηγήθηκε ως ακολούθως.

Με το άρθρο 56 του ν. 4674/2020 τροποποιήθηκε το άρθρο 6 του ν. 2190/1994 και αντικαταστάθηκαν οι παράγραφοι 1 και 2 του άρθρου αυτού, όπως είχε αντικατασταθεί με το άρθρο 10 του ν. 4590/2019 και ορίστηκε ότι: «1. Οι αρμοδιότητες του ΑΣΕΠ κατανέμονται στην Ολομέλεια, σε Ελάσσονες συνθέσεις της Ολομέλειας, σε Τμήματα και σε Μονομελείς συνθέσεις. Οι αποφάσεις της Ολομέλειας και της Ελάσσονος Ολομέλειας είναι υποχρεωτικές για τα μέλη του ΑΣΕΠ …».

Με το υπ΄ αριθμ. 1/2020 Πρακτικό της από 10/3/2020 συνεδρίασης, η Ολομέλεια του ΑΣΕΠ έκρινε κατά πλειοψηφία, ότι σύμφωνα με την παρ. 5 του άρθρου 54 του ν. 4589/2019, που ίσχυε κατά το χρόνο έκδοσης της 3ΕΑ/2019 προκήρυξης, οι μεταπτυχιακοί τίτλοι, πλην άλλων, που χορηγούνται από εκπαιδευτικά ιδρύματα της αλλοδαπής γίνονται δεκτοί **αποκλειστικά** εφόσον έχουν αναγνώριση ακαδημαϊκής ισοτιμίας από τον ΔΟΑΤΑΠ ή από τον εκάστοτε αρμόδιο φορέα, σύμφωνα με τις ισχύουσες κατά το χρόνο της αναγνώρισης της ακαδημαϊκής ισοτιμίας ή αντιστοιχίας, διατάξεις, ότι ο ως άνω όρος τέθηκε και στην ως άνω προκήρυξη για την πλήρωση κενών θέσεων εκπαιδευτικών και κατέληξε ότι κατ’ εφαρμογή της ανωτέρω διατάξεως το Συμβούλιο Αναγνώρισης Επαγγελματικών Προσόντων (ΣΑΕΠ) δεν αναφέρεται ως αρμόδιος φορέας για την αναγνώριση μεταπτυχιακών τίτλων, ρύθμιση που προβλέφθηκε μεταγενεστέρως με το ν. 4653/2020 (άρθρο 50). Η πλειοψηφία του Δ΄ Τμήματος με την …….. απόφαση, εφαρμόζοντας την κείμενη ως άνω νομοθεσία και συμμορφούμενη με την απόφαση της Ολομέλειας του ΑΣΕΠ, έκρινε ότι ορθώς δεν έχει αναγνωριστεί και μοριοδοτηθεί ο μεταπτυχιακός τίτλος των ενισταμένων και απέρριψε την ένστασή τους ως αβάσιμη. Αντίθετα, η άποψη του διαφωνήσαντος μέλους του Τμήματος που στηρίχθηκε κατά βάση στην ερμηνεία των διατάξεων που έλαβε υπόψη η μειοψηφία στο μνησθέν πρακτικό της Ολομέλειας και θεώρησε ότι οι μεταπτυχιακοί τίτλοι των ενισταμένων είχαν αναγνωριστεί σε προγενέστερο χρόνο από το ΣΑΕΠ και έπρεπε να γίνουν αποδεκτοί, στηρίζεται σε εσφαλμένη προϋπόθεση παραγνωρίζοντας ότι η Ολομέλεια με το πρακτικό αυτό δέχθηκε ότι η αναγνώριση των μεταπτυχιακών τίτλων της αλλοδαπής γίνονται **αποκλειστικά** από το ΔΟΑΤΑΠ ή τον εκάστοτε αρμόδιο φορέα και όχι από άλλους φορείς, κρίση η οποία κατά την εκτιθέμενη στην αρχή διάταξη δεσμεύει και υποχρεώνει τα μέλη του ΑΣΕΠ σε συμμόρφωση, μη δυνάμενα να αποστούν από αυτήν και συνεπώς η διαφωνία που διατυπώθηκε ως προς το ζήτημα αυτό κρίνεται απαράδεκτη.

Ακολούθως το λόγο έλαβαν τα μέλη της Ελάσσονος Ολομέλειας και μετά την ανταλλαγή απόψεων έγινε δεκτή η ως άνω εισήγηση και συνεπώς ομόφωνα η Ολομέλεια επιλύει τη διαφωνία που ανέκυψε υπέρ της γνώμης της πλειοψηφίας που διατυπώθηκε στην με αριθμ. …… απόφαση του Δ΄ Τμήματος, κρίνει ότι οι ενστάσεις των ως άνω υποψηφίων πρέπει να απορριφθούν.

**B.** Στη συνέχεια έλαβε το λόγο ο Εισηγητής του **δεύτερου ζητήματος** κ. Χαρίλαος Κλουκίνας σχετικά με τη διατυπωθείσα διαφωνία μεταξύ των μελών του Δ’ Τμήματος ως προς τη μοριοδότηση του μεταπτυχιακού τίτλου σπουδών των κάτωθι ενιστάμενων υποψηφίων της υπ’ αριθ. 3ΕΑ/2019 προκήρυξης που είναι ταυτόχρονα και μοριοδοτούμενο κριτήριο, λόγω μη εισαγωγής του αριθμού «1» στο σχετικό πεδίο της αίτησης με τίτλο «Αριθμός Μεταπτυχιακών τίτλων» το οποίο αφορά στα μοριοδοτούμενα κριτήρια, προκειμένου να λάβουν 20 μονάδες για το κριτήριο αυτό. Ειδικότερα ένσταση υπέβαλαν οι κάτωθι :

……………………

Επί του παρόντος θέματος εισηγούμαι ως ακολούθως:

Κατ’ εφαρμογή της διάταξης της παρ. 2 του άρθρου 1 του ν. 3260/2004, η οποία αποβλέπει στην επιτάχυνση των διαδικασιών πρόσληψης κατά τρόπο ανταποκρινόμενο στην εξυπηρέτηση του δημοσίου συμφέροντος, ορίζεται στην ως άνω προκήρυξη [ΚΕΦΑΛΑΙΟ Α – ΥΠΟΒΟΛΗ ΑΙΤΗΣΕΩΝ, σελ. 392], ότι οι υποψήφιοι **υποχρεούνται να συμπληρώσουν** τα οικεία τετραγωνίδια της αίτησης-υπεύθυνης δήλωσης (ηλεκτρονική) καθώς και τους κωδικούς που αναφέρονται σε αντίστοιχα προσόντα ή κριτήρια που απαιτούνται και διαθέτουν. Αν οι υποψήφιοι δεν συμπληρώνουν τα τετραγωνίδια αυτά ή τους κωδικούς, ή αν συμπληρώσουν άλλα τετραγωνίδια ή κωδικούς, πλην εκείνων που αναφέρονται στα συγκεκριμένα προσόντα ή κριτήρια ή αν τα αναφέρουν σε άλλα σημεία της αίτησης (ηλεκτρονικής), **δεν λαμβάνονται υπόψη, έστω και αν τα σχετικά δικαιολογητικά υποβληθούν** στις οικείες Διευθύνσεις Εκπαίδευσης.

Επίσης, κατά την ως άνω προκήρυξη (σελ. 401) «Ο υποψήφιος πρέπει να δηλώσει τα προσόντα ένταξης (κύριος ή επικουρικός πίνακας) στις αντίστοιχες θέσεις της ηλεκτρονικής αίτησης. **Αν ένα από τα προσόντα είναι ταυτόχρονα και μοριοδοτούμενο κριτήριο, ο υποψήφιος πρέπει να συμπληρώσει και τα αντίστοιχα πεδία**».

Πιο πέρα σημειώνονται τα ακόλουθα:

Στο πεδίο της ηλεκτρονικής αίτησης με τίτλο «Πρόσθετα προσόντα» αναγράφεται: «002: Μεταπτυχιακό τίτλο σπουδών στην ΕΑΕ ή στη Σχολική Ψυχολογία, με βασικές σπουδές σε ΑΕΙ της ημεδαπής ή με αναγνωρισμένο ως ισότιμο και αντίστοιχο πτυχίο της αλλοδαπής» και εμφανίζεται το κείμενο: «Σημαντικό: Ο υποψήφιος πρέπει να δηλώσει τα προσόντα ένταξης (κύριος ή επικουρικός πίνακας) στις αντίστοιχες θέσεις της ηλεκτρονικής αίτησης. Αν ένα από τα προσόντα είναι ταυτόχρονα και μοριοδοτούμενο κριτήριο, ο υποψήφιος πρέπει να συμπληρώσει και τα αντίστοιχα πεδία». Συνεπώς, κάνει απλή αναφορά σε αντίστοιχα πεδία, χωρίς να αναφέρεται στα παρακάτω πεδία της αίτησης και συγκεκριμένα στα πεδία που αναφέρονται παρακάτω στις θέσεις προτίμησης. Ως εκ τούτου, λόγω της μη συγκεκριμένης αυτής αναφοράς στην ηλεκτρονική αίτηση, δημιουργείται σύγχυση στον υποψήφιο, ο οποίος εξ’ αυτού του λόγου πιστεύει βάσιμα ότι έχει δηλώσει τον μεταπτυχιακό τίτλο σπουδών, ο οποίος είναι και μοριοδοτούμενο κριτήριο.

Πιο πέρα, η Ελάσσων Ολομέλεια του ΑΣΕΠ με την υπ’ αριθ. 3/2020 απόφασή της έκρινε «*σχετικά με την αναγνώριση ή μη του πρόσθετου προσόντος (κωδ. 002) της συνάφειας του μεταπτυχιακού τίτλου ενιστάμενων με το αντικείμενο της Ειδικής Αγωγής Εκπαίδευσης και Σχολικής Ψυχολογίας και την κατάταξή τους στον ΚΥΡΙΟ ΠΙΝΑΚΑ του κλάδου* ***ΠΕ70 ΔΑΣΚΑΛΟΙ****, λόγω μη σημείωσης του αντίστοιχου κωδικού στην ηλεκτρονική αίτηση συμμετοχής τους, σύμφωνα με την υπ’ αριθ. 3ΕΑ/2019 Προκήρυξη Α.Σ.Ε.Π. για τη διαδικασία κατάταξης με σειρά προτεραιότητας, κατά κλάδο και ειδικότητα, υποψηφίων εκπαιδευτικών πρωτοβάθμιας και δευτεροβάθμιας Ειδικής Αγωγής και Εκπαίδευσης (ΕΑΕ) κατηγορίας ΠΕ»* και αποφάσισε ότι η μη δήλωση του κωδικού 002 δεν οφείλεται σε παραδρομή του υποψηφίου, αλλά στην ασάφεια του περιεχομένου της προκήρυξης ως προς το σημείο αυτό και στις καθυστερήσεις που προέκυψαν στη διαπίστωση από τη διοίκηση, της συνάφειας των ΜΠΣ για τις οποίες δεν ευθύνεται ο υποψήφιος.

Εν προκειμένω, από τον έλεγχο των ηλεκτρονικών αιτήσεων των ενιστάμενων στο Πληροφοριακό Σύστημα του ΑΣΕΠ (ΟΠΣ), διαπιστώνεται ότι αυτοί δήλωσαν τον κωδικό «002» ως προσόν ένταξης, **παρέλειψαν όμως να το δηλώσουν στο πεδίο της αίτησής τους** «Αριθμός Μεταπτυχιακών Τίτλων», το οποίο αφορά στα μοριοδοτούμενα κριτήρια, προκειμένου να λάβουν είκοσι μονάδες για το κριτήριο αυτό.

Οι ενιστάμ….., είναι υποψήφιοι του κλάδου ΠΕ02 Φιλολόγων και έχουν καταταγεί στον κύριο πίνακα βάσει του πρόσθετου προσόντος με ΚΩΔ.:002 (Μεταπτυχιακός τίτλος σπουδών στην ΕΑΕ). Το πρόσθετο αυτό προσόν του μεταπτυχιακού τίτλου σπουδών στην ΕΑΕ το δήλωσαν στην αίτησή τους, σημειώνοντας τον κωδ. 002 και ως εκ τούτου κατατάχθηκαν στον κύριο πίνακα, αναγνωριζομένου του εν λόγω μεταπτυχιακού τίτλου σπουδών. Στη συνέχεια δήλωσαν στην ηλεκτρονική τους αίτηση τις θέσεις του κλάδου/ειδικότητας ΠΕ02 Φιλολόγων **ως μοναδική τους προτίμηση** και δεν εισήγαγαν τον αριθμό «1» στο συγκεκριμένο πεδίο του πίνακα με τίτλο «Αριθμός Μεταπτυχιακών Τίτλων ή για ΠΕ61, ΠΕ71 πτυχίο με ειδική κατεύθυνση», προκειμένου να μοριοδοτηθούν για το μεταπτυχιακό αυτό τίτλο με 20 μονάδες. Όμως είχαν ήδη δηλώσει στην αίτησή τους τον ΚΩΔ.: 002, ήτοι μεταπτυχιακό τίτλο σπουδών στην ΕΑΕ και **δεδομένου ότι μοναδική τους προτίμηση ήταν οι θέσεις του κλάδου/ειδικότητας ΠΕ02 Φιλολόγων**, το προσόν του μεταπτυχιακού τίτλου αφορούσε τη μοναδική αυτή προτίμηση και στη συνέχεια και η μοριοδότηση αυτού του κριτηρίου δεν μπορεί παρά να αφορούσε τις θέσεις αυτής της μοναδικής προτίμησής τους.΄

Περαιτέρω, η ερμηνεία της διάταξης του άρθρου 1 παρ. 2 ν. 3260/2004 τόσο με τις υπ’ αριθ. 495/2009, 459/2010 και 821/2010 αποφάσεις του Διοικητικού Εφετείου Αθηνών, όσο και με την υπ’ αριθ. 3/2010 απόφαση της Ελάσσονος Ολομέλειας του ΑΣΕΠ, ότι η συμπλήρωση του προσήκοντος κωδικού έχει **χαρακτήρα ουσιώδους τύπου**, η έλλειψη του οποίου δεν δύναται να αναπληρωθεί από τα προσκομισθέντα στοιχεία, δεν έχει εφαρμογή στην περίπτωση αυτή, δεδομένου ότι οι υποψήφιοι έχουν δηλώσει τον ΚΩΔ.: 002 (Μεταπτυχιακός τίτλος σπουδών στην ΕΑΕ), ο οποίος αφορούσε τη μοναδική τους προτίμηση ΠΕ02 Φιλολόγων. Επομένως, πρέπει να μοριοδοτηθούν με 20 μονάδες για τον μεταπτυχιακό τίτλο σπουδών, διότι είχαν δηλώσει το κριτήριο αυτό σε άλλο σημείο της αίτησής τους και ως εκ τούτου καλύπτεται εκ του περιεχομένου της αίτησης η παράλειψη της μη εισαγωγής του αριθμού «1» στο συγκεκριμένο πεδίο του πίνακα με τίτλο «Αριθμός Μεταπτυχιακών Τίτλων ή ΠΕ61, ΠΕ71 πτυχίο με ειδική κατεύθυνση». Διαφορετική άποψη δεν ευρίσκει έρεισμα στις διατάξεις της παρ. 2 του άρθρου 1 του ν. 3260/2004, οι οποίες ετέθησαν για να επιταχυνθεί η διαδικασία εκδόσεως των οριστικών αποτελεσμάτων, γεγονός το οποίο στη συγκεκριμένη περίπτωση δεν συντρέχει, καθόσον τα δικαιολογητικά επισυνάπτονται στην ειδική αίτηση κατάθεσης δικαιολογητικών και κατατίθενται αυτοπροσώπως ή με νόμιμα εξουσιοδοτημένο πρόσωπο, υποχρεωτικά σε **οποιαδήποτε** Διεύθυνση Πρωτοβάθμιας (για τους υποψήφιους εκπαιδευτικούς κλάδων ΠΕ61-ΠΕ71 και ΠΕ70-ΠΕ60 με εξειδίκευση στην ΕΑΕ) ή Δευτεροβάθμιας Εκπαίδευσης (για τους υποψήφιους εκπαιδευτικούς των λοιπών κλάδων με εξειδίκευση στην ΕΑΕ). Μετά την ολοκλήρωση της διαδικασίας υποβολής και ελέγχου των σχετικών δικαιολογητικών από τις Περιφερειακές Διευθύνσεις Εκπαίδευσης, το Υπουργείο Παιδείας απέστειλε στο ΑΣΕΠ ηλεκτρονικό αρχείο με τα στοιχεία των υποψηφίων που είναι **καταχωρισμένα** και **επικυρωμένα** στον ηλεκτρονικό φάκελο των υποψηφίων στο Ολοκληρωμένο Πληροφοριακό Σύστημα Διαχείρισης Προσωπικού Πρωτοβάθμιας και Δευτεροβάθμιας Εκπαίδευσης (Ο.Π.ΣΥ.Δ.) του ΥΠ.Π.Ε.Θ.

Επισημαίνεται ότι τα στοιχεία των ηλεκτρονικών αιτήσεων των υποψηφίων εκπαιδευτικών ΕΑΕ, δύναται να διασταυρωθούν με τη χρήση Τεχνολογιών Πληροφορικής και Επικοινωνιών (Τ.Π.Ε.) με τα αντίστοιχα στοιχεία που είναι καταχωρισμένα στους ηλεκτρονικούς φακέλους των εκπαιδευτικών στο Ο.Π.Σ.Υ.Δ.

Εξάλλου, η έλλειψη της δήλωσης του μοριοδοτούμενου κριτηρίου στην ηλεκτρονική αίτηση, δεν αποτελεί πρόβλημα στη μηχανογραφική επεξεργασία της αίτησης, αφού υπάρχει μοναδικότητα και αμφιμονοσήμαντη αντιστοιχία του μεταπτυχιακού τίτλου και της θέσης.

Επομένως, είναι δίκαιο και νόμιμο να τους αναγνωρισθεί το μοριοδοτούμενο κριτήριο του μεταπτυχιακού τίτλου σπουδών και να βαθμολογηθεί με 20 μονάδες, καθόσον η συγκεκριμένη προκήρυξη 3ΕΑ/2019 προβλέπει ειδικές συνθήκες ελέγχου και ο υποψήφιος πρέπει να δηλώσει δύο φορές το ίδιο προσόν **για τη μία και μοναδική του προτίμηση**.

Κατόπιν των ανωτέρω, εισηγούμαι την παραδοχή των σχετικών ενστάσεων τασσόμενος υπέρ της άποψης της πλειοψηφίας της υπ’ αριθ. ….. απόφασης του Δ’ Τμήματος του ΑΣΕΠ.

Μετά από διαλογική συζήτηση και ανταλλαγή απόψεων με την ως άνω εισήγηση συμφώνησαν και τα μέλη Μαρία θεοδωράκη – Ρεντούμη, Σύμβουλος και οι Αντιπρόεδροι Ηλίας Νικολόπουλος και Διονύσιος Λασκαράτος. Ειδικότερα ο Αντιπρόεδρος Δ. Λασκαράτος διατύπωσε συμπληρωματικά και την ακόλουθη αιτιολογία.

Με την 3/2020 απόφαση της Ελάσσονος Ολομέλειας έγινε δεκτό κατ΄ εφαρμογή κυρίως της αρχής της ισότητας ότι πρέπει να αναγνωριστεί η συνάφεια και να μοριοδοτηθούν οι μεταπτυχιακοί τίτλοι σπουδών των υποψηφίων Εκπαιδευτικών που συμμετέχουν στη συγκεκριμένη προκήρυξη 3ΕΑ/2019, παρόλο που η συνάφεια των τίτλων αυτών διαπιστώθηκε με μεταγενέστερες, της έκδοσης της προκήρυξης, υπουργικές αποφάσεις. Δηλαδή για υποψηφίους οι οποίοι δεν δήλωσαν κανένα κωδικό σχετικά με τον κατεχόμενο και μοριοδοτούμενο μεταπτυχιακό τίτλο και ήταν εύλογη η παράλειψή τους γιατί η συνάφεια δεν προβλεπόταν από την προκήρυξη. Συνεπώς έχω τη γνώμη ότι για την τήρηση της αρχής της ίσης μεταχείρισης και για τους υποψηφίους στην προκειμένη περίπτωση που δήλωσαν την κατοχή του μεταπτυχιακού τίτλου στον οικείο κωδικό (002), όχι όμως, προφανώς εκ παραδρομής και το οικείο τετραγωνίδιο που αναφέρεται στο μοριοδοτούμενο προσόν, παρότι είναι υποχρεωτική η συμπλήρωση, πρέπει να αναγνωριστεί το προσόν αυτό και να μοριοδοτηθεί.

Μειοψήφησαν τα μέλη Αθ. Παπαϊωάννου Αντιπρόεδρος και οι Πρόεδροι των Τμημάτων Στ. Μαργέλλου και Δημ. Μαυρομμάτη οι οποίοι είχαν την ακόλουθη άποψη:

Η θεσμοθέτηση του ΑΣΕΠ επιβλήθηκε ως εγγύηση τήρησης των συνταγματικών αρχών της ισότητας, αξιοκρατίας, της ελεύθερης πρόσβασης και σταδιοδρομίας (άρθρο 4, 5) , αλλά και της διαφάνειας (103 παρ.7) και του κράτους δικαίου (25 παρ.1).

Οι προκηρύξεις συντάσσονται και εκδίδονται βάσει σχετικών ειδικών διατάξεων. Είναι πράξεις κανονιστικού περιεχομένου απολύτως δεσμευτικές για τους υποψηφίους και το ΑΣΕΠ, με τις οποίες καθορίζεται το πλαίσιο εντός του οποίου θα ολοκληρωθεί η όλη διαδικασία. Άρα, διόρθωση – τροποποίηση των όρων της προκήρυξης, μετά τη δημοσίευσή της, δεν μπορεί να γίνει, άλλως συντρέχει παράβαση της αρχής της φανερή δράσης της Διοίκησης (ΣτΕ 152/2001, 1299-1301/2005, ΔΕΑ 1331/2013).

Οι διατάξεις της παρ.2 του άρθρου 1 του ν.3260/2004, οι οποίες αναφέρονται στο προοίμιο της συγκεκριμένης προκήρυξης, αποβλέπουν στην επιτάχυνση των διαδικασιών πρόσληψης των υποψηφίων κατά τρόπο ανταποκρινόμενο στην εξυπηρέτηση του δημοσίου συμφέροντος αλλά και στην τήρηση της νομιμότητας. Ορίζουν με απόλυτη σαφήνεια τον τρόπο συμπλήρωσης των οικείων τετραγωνιδίων και κωδικών στην ηλεκτρονική αίτηση-υπεύθυνη δήλωση για τα προσόντα ή κριτήρια που απαιτούνται και διαθέτουν **καθώς και** σαφή περιπτωσιολογία εσφαλμένης συμπλήρωσης αυτών με συνέπεια των αποκλεισμό τους, καθόσον δε λαμβάνονται υπόψη τα δηλωθέντα προσόντα τους ακόμη και στην περίπτωση που έχουν υποβάλλει εμπρόθεσμα τα σχετικά δικαιολογητικά στις οικείες Διευθύνσεις Εκπαίδευσης. Τονίζεται δε **ιδιαίτερα** και στην Προκήρυξη ότι αν ένα από τα προσόντα είναι ταυτόχρονα και μοριοδοτούμενο κριτήριο, ο υποψήφιος πρέπει να συμπληρώσει και τα αντίστοιχα πεδία (σελ.392, 401 Προκήρυξης).

Επιπλέον, στο σώμα της ηλεκτρονικής αίτησης και σε σημείο ευδιάκριτο εμφανίζεται το εξής κείμενο : «Σημαντικό: Ο υποψήφιος πρέπει να δηλώσει τα προσόντα ένταξης (κύριος ή επικουρικός πίνακας) στις αντίστοιχες θέσεις της ηλεκτρονικής αίτησης. Αν ένα από τα προσόντα είναι ταυτόχρονα και μοριοδοτούμενο κριτήριο, ο υποψήφιος πρέπει να συμπληρώσει και τα αντίστοιχα πεδία».

Επομένως, λαμβάνοντας υπόψη τις προδιαληφθείσες ειδικές διατάξεις καθώς και το ότι εξετασθείσες ως τώρα ενστάσεις εκπαιδευτικών με προβαλλόμενο λόγο ίδιο με αυτόν της εξετασθείσης ενστάσεως (……..), απερρίφθησαν ως αβάσιμες, εισηγούμαι ότι και η συγκεκριμένη ένσταση πρέπει να απορριφθεί ως αβάσιμη, καθόσον ο προβαλλόμενος λόγος της στερείται νομίμου βάσεως. Το περί του αντιθέτου υποστηριζόμενο με την πλειοψηφήσασα γνώμη στην υπ' αριθ. ….. απόφαση του Δ' Τμήματος ότι, καίτοι δε δηλώθηκε ως μοριοδοτούμενο κριτήριο ο μεταπτυχιακός τ…. τίτλος πρέπει εντούτοις να μοριοδοτηθεί διότι αφορούσε δηλωθέν προσόν “μοναδικής τ…” προτίμησης και επομένως δεν καταλείπετο αμφιβολία ότι επιθυμούσε την μοριοδότησή του, στερείται νομίμου βάσεως, διότι αφενός αντιστρατεύεται στις καλώς και σαφώς διατυπωμένες διατάξεις της παρ.2 άρθρο 1 του ν.3260/2004, οι οποίες εκτός του ότι δεν χρήζουν ερμηνείας, δεν καταλείπουν διακριτική ευχέρεια στο ΑΣΕΠ να πράξει αντίθετα υπό το πρίσμα **διασταλτικής ερμηνείας** δεσμευτικού όρου της Προκήρυξης, αφετέρου δεν ταυτίζεται με το ενιαίο της ομαλής δράσης του Συμβουλίου. Άλλωστε, η αρχή της νομιμότητας διέπει όλη τη δράση της Δημόσιας Διοίκησης ακόμη και τη διακριτική ευχέρεια και τον τρόπο που αυτή ασκείται (ΣτΕ 474/1994).

Επίσης, η ως άνω άποψη της πλειοψηφίας δε βρίσκει έρεισμα ούτε στα παγίως νομολογιακά κριθέντα (ΔΕΑ 495/2009, 459/2010, 821/2010) περί μη νομιμοποιήσεως του ΑΣΕΠ να προβαίνει οίκοθεν σε βελτίωση στοιχείων συμμετοχής του υποψηφίου **και** για τον πρόσθετο λόγο ότι η συμπλήρωση του προσήκοντος εκάστοτε πεδίου φέρει το χαρακτήρα ουσιώδους τύπου. Συνεπώς, η διατυπωθείσα άποψη περί “δικαίας εξαιρέσεως” από τις νομολογιακές παραδοχές της συγκεκριμένης περίπτωσης με τη δικαιολογία ότι “η Προκήρυξη 3ΕΑ/2019 προβλέπει ειδικές συνθήκες ελέγχου και ο υποψήφιος πρέπει να δηλώσει δύο φορές το ίδιο προσόν για τη μία και μοναδική του προτίμηση”, στερείται και νομικής βάσης και είναι αντίθετη στις αρχές νομιμότητας, προστασίας του διοικούμενου, της χρηστής διοίκησης, της ισότητας (ίση μεταχείριση ομοίων περιπτώσεων και αντιστρόφως).

Και αυτά, ανεξαρτήτως του ότι το ΑΣΕΠ περιορίζεται στον έλεγχο νομιμότητας που ασκείται κατ' ένσταση και δεν ελέγχει ούτε το κύρος της Προκήρυξης ούτε τη νομιμότητα των ενδιάμεσων σταδίων (ΣτΕ 4592/2014) ούτε διευρύνει ή περιορίζει τους όρους μια κανονιστικής πράξης.

Επίσης, η ως άνω άποψη της πλειοψηφίας δε βρίσκει έρεισμα στο σκεπτικό της υπ' αριθ. 3/2020 απόφασης της Ελάσσονος Ολομέλειας του ΑΣΕΠ διότι η διατυπωθείσα εκεί κρίση στηρίχθηκε στην “**δικαιολογημένη σύγχυση**” ορισμένων υποψηφίων ως προς τη δήλωση ή μη της κατοχής συναφούς μεταπτυχιακού τίτλου στην ΕΑΕ συνεπεία έκδοσης σε διάφορα χρονικά διαστήματα αρκετών ΥΑ σχετικών με διεύρυνση-τροποποίηση κριτηρίων συνάφειας του απαιτούμενου μεταπτυχιακού τίτλου.

Επομένως, ενόψει όσων παραπάνω έγιναν δεκτά, η Ελάσσων Ολομέλεια

**α)** Ομόφωνα επιλύει τη διαφωνία ως προς το πρώτο ζήτημα (Α) που ανέκυψε υπέρ της γνώμης της πλειοψηφίας που διατυπώθηκε στην υπ’ αριθμ. ….. απόφαση του ΑΣΕΠ κρίνει ότι οι ενστάσεις των τριών (3) ως άνω ενισταμένων πρέπει να απορριφθούν και **β)** κατά πλειοψηφία επιλύει τη διαφωνία που ανέκυψε ως προς το δεύτερο ζήτημα (Β) υπέρ της άποψης της πλειοψηφίας που διατυπώθηκε στην ίδια απόφαση του Τμήματος αυτού, κρίνοντας ότι οι ενστάσεις των δεκατεσσάρων (14) υποψηφίων πρέπει να γίνουν δεκτές και αναπέμπει την υπόθεση στο Τμήμα αυτό για την έκδοση αποφάσεων.

**Ακολούθως, η Ελάσσων Ολομέλεια διευκρινίζει ότι η επίλυση του ως άνω δεύτερου (β΄) θέματος σχετικά με τη μοριοδότηση του μεταπτυχιακού τίτλου σπουδών** που είναι ταυτόχρονα και μοριοδοτούμενο κριτήριο των υποψηφίων εκπαιδευτικών, που δήλωσαν τον κωδικό «002» ως προσόν ένταξης, παρέλειψαν όμως να δηλώσουν - συμπληρώσουν στο πεδίο της αίτησής τους το τετραγωνίδιο «Αριθμός Μεταπτυχιακών τίτλων», που αναφέρεται στο μοριοδοτούμενο κριτήριο αφορά μόνο την συγκεκριμένη προκήρυξη 3ΕΑ/2019. Επίσης, η Ελάσσων Ολομέλεια για λόγους ίσης μεταχείρισης των υποψηφίων εκπαιδευτικών των οποίων η συνάφεια των μεταπτυχιακών τίτλων διαπιστώθηκε τόσο με την αρχική υπουργική απόφαση, που εκδόθηκε ταυτόχρονα με την προκήρυξη, όσο και με μεταγενέστερες αυτής (προκήρυξης) αποφάσεις, (όπως έκρινε η Ελάσσων Ολομέλεια απόφ. 3/2020),θεωρεί ότι η μοριοδότηση των είκοσι (20) μονάδων του εν λόγω μεταπτυχιακού θα δοθεί σε όλους τους δικαιούμενους υποψηφίους της προκήρυξης αυτής ανεξαρτήτως αν έχει υποβληθεί ένσταση. Τέλος για λόγους επιτάχυνσης της διαδικασίας η αναγνώριση της μοριοδότησης μπορεί να γίνει με μία συμπληρωματική – διορθωτική απόφαση εκείνων που έχουν εκδοθεί.

**Για τους λόγους αυτούς**

Η Ελάσσων Ολομέλεια επιλύει 1) ομόφωνα ως προς το πρώτο ζήτημα (Α) την ανακύψασα στο Δ΄ Τμήμα του Α.Σ.Ε.Π. διαφωνία, που διατυπώθηκε στην υπ’ αριθμ. …. απόφαση, και 2) κατά πλειοψηφία ως προς το δεύτερο ζήτημα (Β) υπέρ της άποψης της πλειοψηφίας του Τμήματος και αναπέμπει την υπόθεση στο Τμήμα αυτό για την έκδοση αποφάσεως, κατά τα οριζόμενα στο σκεπτικό.

##### Ο ΠΡΟΕΔΡΟΣ Η ΓΡΑΜΜΑΤΕΑΣ